A BIZOTTSÁG 1815/2005/EK RENDELETE
(2005. november 7.)
a 2204/90/EGK tanácsi rendelet alkalmazására vonatkozó részletes szabályok megállapításáról szóló 2742/90/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezésének a sajtra vonatkozó kiegészítő általános szabályairól szóló, 1990. július 24-i 2204/90/EGK tanácsi rendeletre (1) és különösen annak 3. cikke (3) bekezdésének második albekezdésére,
mivel:
(1)
A 2204/90/EGK rendelet 3. cikke (3) bekezdésének első albekezdése úgy rendelkezik, hogy közösségi bírságot kell alkalmazni olyan esetekben, amikor a sajt gyártása során engedély nélkül használnak fel kazeineket és kazeinátokat. A bírság a 100 kg kazein és kazeinát készítéséhez szükséges fölözött tejnek a sovány tejpor piaci ára alapján kiszámított értéke, illetve a kazeinek és kazeinátok piaci ára közötti különbség 110 %-ával egyenlő.
(2)
A 2742/90/EGK bizottsági rendelet (2) 4. cikkének (1) bekezdése a sajt gyártása során engedély nélkül felhasznált kazein és/vagy kazeinátok mennyisége után fizetendő összeget 100 kilogrammonként 65,00 euróban határozza meg a kazeinek és kazeinátok 2001 utolsó negyedévében feljegyzett piaci árai alapján. Ezt az összeget a sovány tejpor, valamint a kazeinek és kazeinátok 2005 második negyedévében feljegyzett piaci árára tekintettel csökkenteni kell.
(3)
A 2005 második negyedévében feljegyzett piaci ár a sovány tejpor esetében 100 kilogrammonként 200 euró, a kazeinek és kazeinátok esetében 100 kilogrammonként 580 euró.
(4)
A 2742/90/EGK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2742/90/EGK rendelet 4. cikke (1) bekezdésének helyébe a következő szöveg lép:
„(1) A 2204/90/EGK rendelet 3. cikkének (3) bekezdésével összhangban a 100 kg kazein és/vagy kazeinát után fizetendő összeg 22,00 euró.”
2. cikk
Ez a rendelet az Európai Unió Hivatalos Lapjában való kihirdetését követő ötödik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. november 7-én.